b"\n_START_ARTICLE_\nJaume Cases Mart\xc3\xadnez\n_START_SECTION_\nBiografia\n_START_PARAGRAPH_\nS'inici\xc3\xa0 com escultor tallista a l'empresa Dan Karner de Barcelona. El 1974 es trasllad\xc3\xa0 a Austr\xc3\xa0lia, on va con\xc3\xa8ixer a fons les t\xc3\xa8cniques escult\xc3\xb2riques i treball\xc3\xa0 per al Museu de Ci\xc3\xa8ncies Naturals de Sydney i al Museu de Cera de Sydney. De tornada a Barcelona continu\xc3\xa0 la seva tasca com escultor modelista per al Museu de Zoologia de Barcelona, la Diputaci\xc3\xb3 de Barcelona, el Servei d'Arqueologia de la Generalitat i el Museu de la Ci\xc3\xa8ncia de Barcelona. Tamb\xc3\xa9 ha realitzat nombrosos enc\xc3\xa0rrecs de maquetes i efectes especials per a espots publicitaris a la televisi\xc3\xb3. Entre 1984 i 1987 dibuix\xc3\xa0 c\xc3\xb2mics per a Walt Disney. Durant els Jocs Ol\xc3\xadmpics de Barcelona treball\xc3\xa0 com a dissenyador i escultor amb l'equip de Javier Mariscal per a la creaci\xc3\xb3 de les escultures de Cobi, Petra o Nosi, entre altres realitzacions. Dugu\xc3\xa9 a terme diverses maquetes durant l'Exposici\xc3\xb3 Universal de Sevilla per als pavellons de la Naturalesa i de l'ONCE. Des del 1993 ha celebrat diverses exposicions a Barcelona. Per a la bas\xc3\xadlica de la Sagrada Fam\xc3\xadlia a Barcelona ha dut a terme diversos treballs: maqueta monumental de la nau central, 56 escultures de m\xc3\xa8nsules d'\xc3\xa0ngels a l'absis, 7 escultures de capitells florals i \xc3\xa0ngels gaudinians a la cripta. Entre la seva obra pict\xc3\xb2rica recent destaca un retrat del Papa Benet XVI._NEWLINE_T\xc3\xa9 obra publica a Barcelona (bust-monument al pintor Ramon Calsina), Sant Boi de Llobregat i taller a Sant Quirze del Vall\xc3\xa8s."